ट्रक की टक्कर से बाइक सवार की मौत
अलवर| शहर के ट्रांसपोर्ट नगर में बुधवार दोपहर करीब 2 बजे ट्रक चालक ने 40 वर्षीय बाइक सवार जोगेंद्र सिंह सीकलीगर को कुचल दिया। इससे जोगेंद्र की मौके पर मौत हो गई। इस दौरान मृतक के परिजन मौके पर पहुंच गए और बड़ी संख्या में लोग एकत्र हो गए। गुस्साए लोगों ने ट्रक पर पथराव कर शीशे तोड़ दिए। मौके पर पहुंची एनईबी पुलिस ने शव कब्जे में लेने का प्रयास किया, लेकिन गुस्साए परिजनों ने आरोपी ट्रक चालक की गिरफ्तारी की मांग पर हंगामा शुरू कर दिया। पुलिस ने समझाइश कर शव को सामान्य अस्पताल भिजवाया, लेकिन मृतक के परिजन ट्रक चालक की गिरफ्तारी पर अड़ गए और गुस्साए लोगों ने ट्रक में आग लगाने का प्रयास किया। पुलिस ने जब लोगों को काबू करने का प्रयास किया तो लोगों ने ट्रक पर पथराव कर दिया। इससे अफरा-तफरी मच गई। बाद में सिटी सीओ जयसिंह नाथावत अन्य अधिकारी पहुंचे और लोगों से समझाइश कर ट्रक कब्जे में लिया, तब हंगामा शांत हुआ। एनईबी थानाधिकारी ने बताया कि श्लोक सिंह सीकलीगर निवासी आजाद नगर 60 फुट रोड ने रिपोर्ट दर्ज कराई कि उसका भांजा जोगेंद्र पुत्र दौलत सिंह निवासी गुरुनानक कॉलोनी 60 फुट रोड बाइक से ट्रांसपोर्ट नगर में अपनी वेल्डिंग की दुकान पर जा रहा था। इस दौरान ट्रक चालक ने कुचल दिया, जिससे उसकी मौत हो गई।
bho_Deva hin_Deva